ชื่อสถานที่: ครัวโชติรส
ประเภท: ร้านอาหาร กาแฟ เบเกอรี่
ตำบล: ตลาดใหญ่
อำเภอ: เมืองภูเก็ต
จังหวัด: ภูเก็ต
รหัสไปรษณีย์: 83000
พิกัด: 7.88328, 98.38852

มื้อเย็นวันนี้ผมวิ่งตาม Google Map เพื่อมาร้านครัวโชติรส เป้าหมายอาหารค่ำของวัน GPS นำพามาถึงถนนรัษฎา ข้างธนาคารกรุงไทย ตรงเป๊ะทุกอย่าง แต่ปรากฏว่าร้านย้ายไปแล้ว ยังดีที่ร้านทำแผนที่ร้านใหม่ติดไว้หน้าร้านเก่าด้วย ยืนทำความเข้าใจกับแผนที่อยู่แปปนึง ร้านใหม่อยู่ไม่ไกลจากที่เดิมนัก จากถนนรัษฎาขับตรงไปจนถึงวงเวียนเล็กๆ แล้วเลี้ยวซ้ายไปนิดนึง มองด้านขวาจะเห็นซอยบางกอก 4 เลี้ยวขวาเข้าไปเลย จะเห็นร้านตั้งอยู่ตรงหน้า เป็นตึก 3 ชั้นสีแดง จอดรถแถวๆ นั้นได้เลยครับ ที่นี่ชั้นล่างเป็นร้านอาหาร ส่วนชั้นบนเป็นห้องพักราคาประหยัด ร้านยังใหม่เอี่ยมอยู่เลย เค้าย้ายมาได้ยังไม่ถึง 1 เดือน ส่วนร้านเก่าขายมาได้ 3 ปีแล้ว เป็นแบบครอบครัวช่วยกันทำมาหากิน คุณลูกสาวคอยรับออเดอร์และเสิร์ฟ คุณพ่ออยู่ในครัวด้านใน การต้อนรับอบอุ่นเป็นกันเองมากๆ เป็นส่วนแรกที่ประทับใจ อาหารที่ได้ลองชิม เต้าหู้ซาอี๋ ร้านแนะนำเมนูนี้เป็นจานเด็ด แล้วก็อร่อยเด็ดจริงๆ ด้วย ใครมาร้านนี้ห้ามพลาดเด็ดขาดเลย เต้าหู้นึ่ง หั่นเป็นชิ้นสี่เหลี่ยม ราดมาด้วยกุ้งแห้งป่น หอมเจียว และแคปหมูสับ ทานกับน้ำจิ้มสูตรเฉพาะของทางร้าน อร่อยมากๆ ครับ มันกลมกลืน เข้ากันดีมาก ยังไม่เคยทานเมนูนี้มาก่อน ผมยก 5 ดาวให้เลยสำหรับเต้าหู้ซาอี๋ หมูฮ้องภูเก็ต เป็นหมูสามชั้นต้มพะโล้ แต่เป็นแบบน้ำขลุกขลิกเท่านั้น อร่อย เข้าเนื้อ หมูนุ่มดี กะเป็กผัดกุ้ง เกิดมาไม่เคยได้ยินครับ ต้นกะเป็ก ได้ยินที่นี่แหละครั้งแรก เค้าบอกว่ามันเป็นพันธุ์คล้ายหน่อไม้ ขึ้นริมตลิ่งน้ำจืด เป็นไม้ท้องถิ่นของจังหวัดภูเก็ต (ผมถ่ายรูปต้นกะเป็กมาให้ดูด้วยนะครับ) เค้าจะใช้แค่เฉพาะส่วนหัวด้านล่างของต้น ซึ่งต้นนึงมีหัวเล็กนิดเดียวเอง ล้างน้ำแล้วหั่นเป็นชิ้นๆ ผัดกับกุ้งแชบ๊วย รสชาติสุดยอดมาก อร่อยอะ เนื้อคล้ายกับหน่อไม้แต่กรอบกว่า อร่อยกว่าเยอะ เนื้อไม่เหนียว ไม่มีเสี้ยน เป็นเมนูที่แปลกแต่อร่อยเริ่ดมากครับ เกี้ยนทอด อีกหนึ่งจานแปลก เจ้าของเล่าให้ฟังว่าวิธีทำจะคล้ายกับการทำห้อยจ๊อ แต่ยัดในไส้หมู มีเนื้อกุ้งและเนื้อหมูสับรวมๆ กัน ทอดมาผิวนอกกรอบๆ แต่เนื้อในนุ่มๆ อร่อยดีเลยละครับ หมี่หุ้นแกงปู น้ำแกงรสชาติเข้มข้น เผ็ดนิดหน่อย ใส่เนื้อกรรเชียงปูมาเป็นก้อนเลย ทานกับเส้นหมี่ขาว แต่ผมเอามาทานกับข้าวสวยร้อนๆ อร่อยกว่าเยอะเลยครับ